b"\n_START_ARTICLE_\nOkajanje (2007.)\n_START_SECTION_\nKompletna radnja\n_START_PARAGRAPH_\nFilm se sastoji od \xc4\x8detiri cjeline, koje odgovaraju podjeli u McEwanovoj knjizi, i gotovo u potpunosti prati radnju izvornoga romana. Zanimljivo je da su neke scene prikazane vi\xc5\xa1e puta, ali iz razli\xc4\x8ditih perspektiva i gledane drugim o\xc4\x8dima.\n_START_SECTION_\nPrvi dio\n_START_PARAGRAPH_\nOkajanje po\xc4\x8dinje jednoga nesnosno vru\xc4\x87ega dana u ljeto 1935. na ladanjskom imanju dobrostoje\xc4\x87e obitelji Tallis. Najmla\xc4\x91e dijete, 13-godi\xc5\xa1nja Briony, ima izra\xc5\xbeen talent za pisanje i vrlo je vezana uz svoju stariju sestru Ceciliju (Keira Knightley), koja se upravo vratila diplomirav\xc5\xa1i na Cambridgeu. Robbie Turner (James McAvoy), Cecilijin prijatelj iz djetinjstva i sin obiteljske slu\xc5\xa1kinje, tako\xc4\x91er se vratio s Cambridgea, i to kao najbolji student na svojoj godini. \xc5\xa0kolovanje mu je platio Cecilijin otac, uvidjev\xc5\xa1i njegov talent i \xc5\xbeelju za znanjem. Robbie je odlu\xc4\x8dio provesti ljeto vrtlare\xc4\x87i na imanju obitelji Tallis, a zatim upisati i studij medicine._NEWLINE_Obiteljsko imanje trenuta\xc4\x8dno je vrlo bu\xc4\x8dno i puno. Tu su i maj\xc4\x8dini ne\xc4\x87aci: 15-godi\xc5\xa1nja Lola Quincey sa svoja dva mla\xc4\x91a brata blizanca, u posjetu teti kako bi lak\xc5\xa1e prebrodili roditeljsku rastavu braka. Leon, tre\xc4\x87e i najstarije dijete obitelji Tallis, tako\xc4\x91er se \xc5\xbeeljno o\xc4\x8dekuje, a sa sobom \xc4\x87e povesti prijatelja Paula Marshalla, vlasnika tvornice umjetne \xc4\x8dokolade koji je sklopio ugovor o opskrbi s britanskom vojskom. Ovdje je dana naznaka da Britanci o\xc4\x8dekuju izbijanje 2. svjetskoga rata, iako mnogi u to ne vjeruju. Za kraj dana isplanirana je posebna ve\xc4\x8dera povodom obiteljskog okupljanja, na koju je Leon veselo pozvao i Robbieja (koji se netom prije, kod fontane, posva\xc4\x91ao sa Cecilijom)._NEWLINE_Briony je upravo zavr\xc5\xa1ila pisanje teksta za predstavu pod imenom Arabelline ku\xc5\xa1nje, u \xc4\x8diju je izvedbu odlu\xc4\x8dila uklju\xc4\x8diti sestri\xc4\x8dnu Lolu i blizance. No dogovor s ro\xc4\x91acima oko toga tko \xc4\x87e koga glumiti u predstavi pred Leonom i ostatkom obitelji nije bio nimalo lak. Frustrirana, Briony se povla\xc4\x8di u svoju sobu te, slu\xc4\x8dajno pogledav\xc5\xa1i kroz prozor prema fontani u vrtu iza ku\xc4\x87e, postaje svjedokom zna\xc4\x8dajnoga prizora. Naime, netom prije su se Robbie i Cecilia posva\xc4\x91ali oko stare, vrijedne vaze koju je ona krenula napuniti vodom, a Robbie ju je, \xc5\xbeele\xc4\x87i pomo\xc4\x87i, slu\xc4\x8dajno razbio. Ljuta Cecilia se tad pred njim skinula u donje rublje i zaronila u fontanu u potrazi za odlomljenim komadom. Vidjev\xc5\xa1i je kako izlazi, natopljenu vodom, u prozirnoj donjoj haljini, Robbie shva\xc4\x87a da je zaljubljen._NEWLINE_Taj trenutak seksualne tenzije izme\xc4\x91u Robbieja i svoje sestre, a ne vidjev\xc5\xa1i prethodnu sva\xc4\x91u zbog vaze, Briony je potpuno pogre\xc5\xa1no protuma\xc4\x8dila. Ne shvativ\xc5\xa1i da su zaljubljeni jedno u drugo i da se zato \xc4\x8dudno i nerazumno pona\xc5\xa1aju (iako ni sami tada nisu bili posve sigurni u svoje osje\xc4\x87aje), prizor je protuma\xc4\x8dila kao Robbiejevu agresivnost i Cecilijino slijepo pokoravanje njegovim zapovijedima. Robbie je ljut \xc5\xa1to ga je Leon nagovorio da do\xc4\x91e na sve\xc4\x8danu ve\xc4\x8deru te, da malo izgladi situaciju sa Cecilijom, odlu\xc4\x8di joj napisati pismo isprike. Prisjetiv\xc5\xa1i se scene kod fontane i polugole Cecilije, iz zezancije je napisao i jednu vrlo eksplicitnu verziju pisma, u kojoj joj otkriva svoja erotska ma\xc5\xa1tanja. Obukao je svoje jedino odijelo, ponio pismo isprike te se uputio na ve\xc4\x8deru. Putem je sreo Briony samu i zamolio je da sestri preda pismo, no kad je djevoj\xc4\x8dica ve\xc4\x87 otr\xc4\x8dala u ku\xc4\x87u, shvatio je da joj je zabunom dao erotsko pismo. Briony je potajno pro\xc4\x8ditala poruku i zgrozila se te, nakon \xc5\xa1to je i sestri\xc4\x8dni Loli dala da je pro\xc4\x8dita, pogre\xc5\xa1no zaklju\xc4\x8dila da je Robbie seksualni manijak i da je Cecilia vjerojatno u opasnosti. Na Robbiejevo iznena\xc4\x91enje, Ceciliju pismo nije nimalo uvrijedilo; \xc4\x8dak ju je ohrabrilo jer je shvatila uzrok svoga nerazumnog pona\xc5\xa1anja. Bila je ljuta jedino na Briony jer je znala da je pismo, uru\xc4\x8div\xc5\xa1i joj ga bez pripadaju\xc4\x87e omotnice, pro\xc4\x8ditala._NEWLINE_Robbie i Cecilia su se povukli u obiteljsku knji\xc5\xbenicu prije ve\xc4\x8dere, te strastveno prvi put vodili ljubav u zamra\xc4\x8denoj prostoriji. Na njihovu nesre\xc4\x87u, Briony ih je zatekla i, vidjev\xc5\xa1i Ceciliju priklije\xc5\xa1tenu izme\xc4\x91u Robbieja i polica s knjigama, seks zamijenila s napadom na sestru._NEWLINE_Za vrijeme ve\xc4\x8dere zaljubljeni Robbie i Cecilia dr\xc5\xbee se za ruke ispod stola, a bijesna Briony dobacuje zlobne komentare Robbieju pred cijelom obitelji (no ne spominje \xc5\xa1to je vidjela u knji\xc5\xbenici). Cijela ve\xc4\x8der poprima novi tijek kad se ispostavi da su blizanci pobjegli. Svi, osim majke, Emily Tallis, odlaze u no\xc4\x87nu potragu za dje\xc4\x8dacima na velikom imanju. Briony odlazi sama i putem u mrklome mraku nabasa na \xc4\x8dovjeka u smokingu koji siluje njenu sestri\xc4\x8dnu. Mu\xc5\xa1karac je pobjegao, a silovana Lola, zbog traume i mraka, nije vidjela tko je napada\xc4\x8d. Ipak, Briony ju je uspjela uvjeriti da je mu\xc5\xa1karac, 'seksualni manijak' koji je prije toga 'napao' njenu sestru u knji\xc5\xbenici, Robbie Turner._NEWLINE_U me\xc4\x91uvremenu je na imanje stigla i policija, kojoj je Briony sve ispri\xc4\x8dala o Lolinu silovanju. Svi su, osim Cecilije, uvjereni da je Briony vidjela Robbieja kao napada\xc4\x8da. Ne\xc5\xa1to kasnije, Robbie je stigao s dvojicom pobjeglih dje\xc4\x8daka u naru\xc4\x8dju i, ne shva\xc4\x87aju\xc4\x87i \xc5\xa1to se doga\xc4\x91a, stavljene su mu lisi\xc4\x8dine na ruke i poslan je u zatvor.\n_START_SECTION_\nDrugi dio\n_START_PARAGRAPH_\nRadnja filma se zatim pomi\xc4\x8de u 1939. godinu, na po\xc4\x8detak 2. svjetskoga rata. Robbie je u me\xc4\x91uvremenu pu\xc5\xa1ten iz zatvora, ali samo zbog priklju\xc4\x8divanja britanskoj vojsci. Budu\xc4\x87i da je osu\xc4\x91eni prijestupnik mogao je pristupiti samo pje\xc5\xa1a\xc5\xa1tvu, bez obzira na fakultetsko obrazovanje. S jo\xc5\xa1 dvojicom vojnika skriva se na tavanu jedne ku\xc4\x87e u Francuskoj, nakon \xc5\xa1to su ostali odsje\xc4\x8deni od svojih jedinica tijekom njema\xc4\x8dkog napada._NEWLINE_Ovdje, u flashbackovima izme\xc4\x91u ratnih stradanja, saznajemo da se Robbie nakon zatvora a prije odlaska na boji\xc5\xa1te na\xc5\xa1ao sa Cecilijom u Londonu. Ona se u me\xc4\x91uvremenu posva\xc4\x91ala s cijelom obitelji i oti\xc5\xa1la u glavni grad raditi kao medicinska sestra. Prije povratka na du\xc5\xbenost, Robbie joj je obe\xc4\x87ao da \xc4\x87e se vratiti, a ona njemu da \xc4\x87e ga \xc4\x8dekati. Veselili su se ku\xc4\x87ici na obali, koju je ona rezervirala za njih na dva tjedna, a u koju su planirali oti\xc4\x87i \xc4\x8dim se on vrati._NEWLINE_No Robbie je zavr\xc5\xa1io na francuskom rati\xc5\xa1tu. Bilo je pitanje dana kada \xc4\x87e Francuska pasti i Britanci su se masovno povla\xc4\x8dili prema Dunkirku. Ozbiljno ranjen, Robbie je neprestano mislio samo na ku\xc4\x87icu na obali, te je s dvojicom vojnika tra\xc5\xbeio put prema Dunkirku, odakle su svi trebali biti evakuirani i preba\xc4\x8deni u Veliku Britaniju. Kad su se kona\xc4\x8dno dokopali obale re\xc4\x8deno im je da \xc4\x87e evakuacija uslijediti idu\xc4\x87i dan, i tada je Robbie kona\xc4\x8dno uspio zaspati._NEWLINE_Taj ratni dio filma otprilike je jednako dug kao i prvi dio. U njemu nam redatelj na nevjerojatan na\xc4\x8din kroz dugi kadar predo\xc4\x8dava o\xc4\x8daj vojnika koji i\xc5\xa1\xc4\x8dekuju kona\xc4\x8dni proboj Nijemaca, a opet se nadaju da \xc4\x87e se uspjeti evakuirati. Prikazuje ogromnu sivu obalu punu vojnika, oru\xc5\xbeja, opreme. Prikazuje pijane, ranjene vojnike za koje nitko ne mari, uni\xc5\xa1tavanje ratne opreme i ubijanje zdravih konja da ih se neprijatelj ne domogne. Prikazuje sav jad i bijedu rata, a opet i britansku ratnu samodopadnost u sceni zbora oko koje kamera kru\xc5\xbei sa svih strana.\n_START_SECTION_\nTre\xc4\x87i dio\n_START_PARAGRAPH_\nU tre\xc4\x87em dijelu filma pratimo 18-godi\xc5\xa1nju Briony, koja se tako\xc4\x91er priklju\xc4\x8dila medicinskom osoblju u Londonu. Poku\xc5\xa1ala je kontaktirati Ceciliju putem pisama, ali bezuspje\xc5\xa1no. Cecilia odbija bilo kakav kontakt, krive\xc4\x87i sestru za Robbiejev odlazak u zatvor, a i ostatak obitelji koji je povjerovao u njegovu krivnju._NEWLINE_Briony u bolnici u\xc4\x8di kako bi postala medicinska sestra i uskoro se susre\xc4\x87e sa strahotama dankir\xc5\xa1kog evakuiranja. Mnogi su vojnici smrtno ozlije\xc4\x91eni i umiru, a Briony u svakome vidi Robbieja i razmi\xc5\xa1lja je li \xc5\xbeiv i ho\xc4\x87e li se pojaviti u njenoj bolnici. U jednoj sceni, mladi Francuz sa smrtnom ozljedom glave umire dok ga ona poku\xc5\xa1ava utje\xc5\xa1iti._NEWLINE_Nakon \xc5\xa1to je preko televizije saznala da je '\xc4\x8dokoladni bogata\xc5\xa1' Paul Marshall dobro profitirao od rata i da \xc5\xbeeni njenu sestri\xc4\x8dnu Lolu, Briony je odlu\xc4\x8dila nepozvana prisustvovati vjen\xc4\x8danju. Vi\xc5\xa1e nije dijete i potpuno je svjesna katastrofe koju je prouzro\xc4\x8dila optu\xc5\xbeiv\xc5\xa1i nevinoga \xc4\x8dovjeka za zlo\xc4\x8din koji nije po\xc4\x8dinio. Sada, s 18 godina, Briony zna tko je silovao Lolu one ljetne no\xc4\x87i, ali prije nije u to htjela vjerovati. Silovatelj je Paul Marshall, a Lola to nije htjela priznati._NEWLINE_Na dan vjen\xc4\x8danja Briony je skupila snagu i posjetila sestru Ceciliju u njenom stanu kako bi poku\xc5\xa1ala ispraviti svoju optu\xc5\xbebu. Robbie, koji je u me\xc4\x91uvremenu evakuiran iz Dunkirka, probu\xc4\x91en bukom sestrinskoga prepiranja, izlazi iz Cecilijine spava\xc4\x87e sobe. Vidljivo je druga\xc4\x8diji; zatvor i rat su ga posve promijenili. Bijesno se suo\xc4\x8dava s Briony, susprezaju\xc4\x87i se da je ne udari. Cecilia ga umiruje te zatim njih dvoje od Briony zahtijevaju da obitelji i policiji ka\xc5\xbee istinu, kako bi se isprala ljaga s njegova imena. Robbie inzistira da detaljno u pismu opi\xc5\xa1e \xc5\xa1to se dogodilo, za\xc5\xa1to je lagala i poka\xc5\xbee mu ga, a zatim ga ovjeri kod pravnika. I dok su Cecilia i Robbie pretpostavljali da je krivac za silovanje jedan dje\xc4\x8dak, \xc4\x8dlan posluge obitelji Tallis, Briony im je rekla da je po\xc4\x8dinitelj Paul Marshall, koji sada vi\xc5\xa1e ne mo\xc5\xbee odgovarati za svoj zlo\xc4\x8din budu\xc4\x87i da se \xc5\xbertva udala za njega.\n_START_SECTION_\n\xc4\x8cetvrti dio\n_START_PARAGRAPH_\nFilm zavr\xc5\xa1ava sa 77-godi\xc5\xa1njom Briony (Vanessa Redgrave), poznatom spisateljicom, koja u intervjuu govori o svojem najnovijem, jo\xc5\xa1 neiza\xc5\xa1lom, romanu Okajanje. Za vrijeme intervjua saznajemo da polako umire od vaskularne demencije, te da je najnoviji roman njezin posljednji, iako ga je po\xc4\x8dela pisati prije vi\xc5\xa1e od 60 godina. Briony priznaje da je roman autobiografski, ali da je kraj puno ljep\xc5\xa1i nego \xc5\xa1to je doista bio. Saznajemo da u stvarnosti Briony nije mogla skupiti snage i suo\xc4\x8diti se sa Cecilijom i istinom. Otkriva nam da Robbie nije do\xc5\xbeivio evakuaciju; umro je od \xc5\xa1oka izazvanog sepsom 1. lipnja 1940., zadnje evakuacijske no\xc4\x87i. Cecilia se utopila u podzemnoj \xc5\xbeeljeznici Balham u listopadu iste godine, za vrijeme njema\xc4\x8dkoga napada na London._NEWLINE_Briony je izrazila duboko \xc5\xbealjenje i krivnju zbog katastrofe koju je prouzro\xc4\x8dila te izjavila da je roman Okajanje, kojemu je dala druga\xc4\x8diji zavr\xc5\xa1etak, bio njena \xc5\xa1ansa da sestri i Robbieju ponudi nadu i sre\xc4\x87u koju su zaslu\xc5\xbeili, a ona im je oduzela. Taj je roman njeno okajanje za svoje nepopravljivo dje\xc4\x8dje pona\xc5\xa1anje._NEWLINE_Film zavr\xc5\xa1ava prizorom sretnoga trenutka koji su Robbie i Cecilia mogli imati da su se stvari odvijale druga\xc4\x8dijim tokom. Pozadina idili\xc4\x8dna trenutka preuzeta je s razglednice koju je Cecilia dala Robbieju u Londonu, a prikazuje mjesto na engleskoj obali na kojemu su mogli biti sretni zajedno."